“นายกฯ” เล็งเพิ่มวันหยุด กระตุ้นท่องเที่ยวในปท. หลัง “โควิด” คลี่คลาย
“นายกฯ” เล็งเพิ่มวันหยุด กระตุ้นท่องเที่ยวในปท. หลัง “โควิด” คลี่คลาย พร้อมขอทุกฝ่ายช่วยทำให้บ้านเมืองเรียบร้อย ลดดีกรีความร้อนแรงลงบ้าง
“นายกฯ” เล็งเพิ่มวันหยุด กระตุ้นท่องเที่ยวในปท. หลัง “โควิด” คลี่คลาย พร้อมขอทุกฝ่ายช่วยทำให้บ้านเมืองเรียบร้อย ลดดีกรีความร้อนแรงลงบ้าง
29 ก.ค. 2563

พล.อ.ประยุทธ์ จันทร์โอชา นายกรัฐมนตรี และ รมว.กลาโหม แถลงภายหลังการประชุมคณะรัฐมนตรี (ครม.) ที่ทำเนียบรัฐบาล วันนี้ (29 ก.ค.63) ว่า หลังจากที่รัฐบาลได้มีมาตรการผ่อนคลายและสถานการณ์โควิด-19 เริ่มดีขึ้นแล้ว ก็ได้เตรียมจะพิจารณาเพิ่มวันหยุดมากขึ้น เพื่อช่วยส่งเสริมการท่องเที่ยวในประเทศ พร้อมกับยืนยันว่า แม้ในอนาคตสถานการณ์โรคโควิด-19 จบลงแล้ว ก็ยังคงต้องติดตามประเมินผล เพราะโรคเหล่านี้อาจกลับมาอีกได้
ดังนั้น จึงขอให้ทุกคนช่วยกันระมัดระวัง รวมถึงฝากไปยังสถานประกอบการต่างๆ ที่รัฐบาลได้ผ่อนคลายไปแล้ว ให้ช่วยปฏิบัติตามและระมัดระวังด้วย เช่น การจัดการแสดงต่างๆ ซึ่งตนจะสั่งการผ่านไปยังศูนย์บริหารสถานการณ์โควิด-19 (ศบค.)
นอกจากนี้ พล.อ.ประยุทธ์ ยังได้เน้นย้ำให้รองนายกรัฐมนตรี และรัฐมนตรี รวมทั้งข้าราชการทุกคน ต้องทำงานแบบ New Normal ที่จะต้องช่วยกันคิด เพื่อให้เกิดผลงานและตรงกับความต้องการของประชาชน พร้อมทั้งได้เสนอให้ผู้ว่าราชการจังหวัด มีคณะที่ปรึกษามาช่วยทำงานและติดตามการทำงานในพื้นที่
พร้อมกับขอร้องทุกฝ่ายให้ช่วยกันทำสถานการณ์บ้านเมืองให้เป็นไปด้วยความเรียบร้อย เรื่องใดที่อยู่ในความสนใจให้ช่วยกันลดกระแสลงไปบ้าง โดยยืนยันว่าจะแก้ปัญหาให้ดีที่สุด บนพื้นฐานของความเป็นธรรม